AFRIKAANSE OPSOMMING: Die transformasie van die onderwysstelsel in Suid-Afrika bied groter en beter geleenthede vir skoolgemeenskappe om doelgerigte en effektiewe veranderinge aan die leerkultuur te maak. Die primêre doel van die navorsing is om die belangrikheid van skoolbeleid en die rol wat dit speel in die bestuurstrukture van die skool, te beklemtoon. Die nuwe Suid-Afrikaanse Skolewet (1996) het groter ouerbetrokkenheid, verantwoordelikheid, regte en magte verleen, met ander woorde die beheerliggaam het besluitnemingsbevoegdhede rakende die skool ten opsigte van beleidsformulering. 'n Literatuurstudie om die oorkoepelende begrip onderwysbeleid te bespreek en aanverwante begrippe soos, onderwysstelsel, beheer en skoolbeleid te verduidelik, is onderneem. Daar was spesifiek gelet op drie beleidsareas naamlik: toelatings, dissipline en uniformbeleid asook die formulering van 'n skoolbeleid. Die beIeidsareas is bespreek aan die hand van riglyne uit die Skolewet en die ontleding van data wat verkry is uit die ondersoek. 'n Empiriese ondersoek is by ses geselekteerde skole gedoen en die nodige data is deur ongestruktureerde onderhoudvoering met belanghebbendes bekom. Beleid gee rigting, dien as 'n vertrekpunt en gee mag aan 'n organisasie. Geskrewe beleidsdokumente het by meeste van die skole ontbreek en dit kan toegeskryf word aan 'n tekort aan opleiding in die formulering van skoolbeleid. Aanbevelings uit die literatuur kan deur die skole gebruik word indien dit die skool se behoefte bevredig. Sleutelwoorde: Skoolbeleid; Skoolbestuur; Beheer; Dissiplinebeleid; Toelatingsbeleid; Uniformbeleid.